ચોખાનો પાક 1.74 ટકા જેટલો સાધારણ ઘટીને 958 લાખ ટન અને જાડાં ધાન્યોનો 4.1 ટકા ઘટીને 325 લાખ ટન થશે. જ્યારે કઠોળનો પાક ગયા વર્ષના 84.50 લાખ ટનથી 9.5 ટકા ઓછો અને તેલીબિયાનો પાક 2 ટકા ઘટીને 205.50 લાખ ટન થવાનું જણાવાયું છે. ઓછા વળતરને લીધે ખેડૂતોએ કઠોળનો વાવેતર વિસ્તાર ઘટાડયો છે. કૃષિ મંત્રાલયની માહિતી મુજબ 2.21 ટકા ઘટીને 134.40 લાખ હેક્ટરમાં કઠોળનું વાવેતર થયું છે. પ્રવર્તમાન સ્થિતિને જોતાં અડદનો પાક 5થી 8 ટકા ઘટી શકે છે. તુવેર અને મગના પાકમાં કોઈ ઘટાડો થાય તેવું જણાતું નથી. વર્ષ 2016 અને 2017માંથી 50 લાખ ટન કઠોળનો જથ્થો સરકાર પાસે હોવાથી ભાવ કે અનાજની પ્રાપ્યતા પર કોઈ અસર નહિ થાય એમ ઇન્ડિયા પલ્સીસ એન્ડ ગ્રેન્સ ઍસોસિયેશનના ઉપપ્રમુખ બિમલ કોઠારીએ કહ્યું હતું. કપાસનું વાવેતર 2.39 ટકા ઘટીને 118 લાખ હેક્ટર થવાથી પાક ઘટશે એવું વેપારીઓનું કહેવું છે. કપાસનો પાક પાંચ ટકા ઘટીને 350 લાખ ગાંસડી (પ્રત્યેક 170 કિ.ગ્રા.) થવાની અપેક્ષા છે એમ કૉટન ઍસોસિયેશન અૉફ ઇન્ડિયાના પ્રમુખ અતુલ ગણાત્રાએ કહ્યું હતું. તે જ પ્રમાણે જાડાં ધાન્યોનો પાક પણ ઘટી શકે છે કેમકે બાજરા, મકાઈ, જુવાર અને રાગીનું વાવેતર ઓછું થયું છે. જાડાં ધાન્યોનો સરેરાશ વાવેતર વિસ્તાર 4.03 ટકા ઘટીને 174.30 લાખ હેક્ટર રહ્યો છે.